宋太宗

**[[趙宋|宋]]太宗**，初諱**匡義**，太祖改賜**光義**，即位復改諱**炅**。宣祖第三子也，母曰昭憲皇后杜氏。

## 兄終弟及
晉天福四年十月七日甲辰，生帝於浚儀官舍。仕周至供奉官都知，太祖即位，以帝為殿前都虞候，領睦州防禦使。親征澤、潞，帝以大內點檢留鎮，尋領泰寧軍節度使。征李重進，為大內都部署，加同平章事、行開封尹，再加兼中書令。征北漢，改東都留守，別賜門戟，封「**晉王**」，序班宰相上。

開寶九年冬十月癸丑，太祖崩，帝遂即皇帝位。乙卯，大赦，常赦所不原者咸除之。丙辰，群臣表請聽政，不許；丁巳，宰相薛居正等固請，乃許，即日移御長春殿。庚申，以弟廷美為開封尹兼中書令，封齊王。太祖子德昭為永興軍節度使兼侍中，封武功郡王；德芳為山南西道節度使、興元尹、同平章事。薛居正加左僕射，沈倫加右僕射，盧多遜為中書侍郎，曹彬仍樞密使，並同平章事。楚昭輔為樞密使，潘美為宣徽南院使，內外官進秩有差。十二月己亥，置直舍人院。甲寅，御乾元殿受朝，樂縣而不作。大赦，改是歲為太平興國元年。命太祖子及齊王廷美子並稱皇子，女並稱皇女。丁巳，置三司副使。戊午，契丹遣使來賻。己未，幸講武池，遂幸玉津園。庚申，節度使趙普、向拱、張永德、高懷德、馮繼業、張美、劉廷讓來朝。

## 削吳平漢

太平興國三年夏四月乙卯朔，命群臣禱雨。召華山道士丁少微。丙辰，禁民自春及秋毋捕獵。庚午，幸建隆觀，遂幸西染院，又幸造船務。乙亥，置諸道轉運判官。己卯，平海軍節度使陳洪進獻漳、泉二州，凡得縣十四、戶十五萬一千九百七十八、兵萬八千七百二十七。庚辰，幸城南觀麥，遂幸玉津園宴射。辛巳，侍御史趙承嗣坐監市征隱官錢，棄市。癸未，以陳洪進為武寧軍節度使、同平章事。錢俶乞罷所封吳越國王，及解天下兵馬大元帥，並寢書詔不名之命，歸其兵甲，求還，不許。是月，河決獲嘉縣。

五月乙酉，赦漳、泉，仍給復一年。錢俶獻其兩浙諸州，凡得州十三、軍一、縣八十六、戶五十五萬六百八十、兵一十一萬五千三十六。丁亥，封錢俶為淮海國王，其子惟濬徙淮南軍節度使，惟治徙鎮國軍節度使。戊子，赦兩浙，給復如漳、泉。癸巳，遣李從吉等使契丹。乙未，占城國遣使獻方物。壬寅，定難軍節度使李克叡卒，子繼筠立。戊申，以秦州節度判官李若愚子飛雄矯制乘驛至清水縣，縛都巡檢周承瑨及劉文裕、馬知節等七人，將劫守卒據城為叛，文裕覺其詐，禽縛飛雄按之，盡得其狀，詔誅飛雄及其父母妻子同產，而哀若愚宗奠無主，申戒中外臣庶，自今子弟有素懷兇險、屢戒不悛者，尊長聞諸州縣，錮送闕下，配隸遠處，隱不以聞，坐及期功以上。

四年春正月丁亥，命太子中允張洎、著作佐郎句中正使高麗，告以北伐。遣官分督諸州軍儲輸太原行營。庚寅，以宣徽南院使潘美為北路都招討制置使，分命節度使河陽崔彥進、彰德李漢瓊、彰信劉遇、桂州觀察使曹翰，副以衛府將直，四面進討。侍衛馬軍都虞候米信、步軍都虞候田重進並為行營指揮使，將其軍以從，西上閣門使郭守文、順州團練使梁迥監護之。辛卯，命雲州觀察使郭進為太原石嶺關都部署，以斷幽薊援師。癸巳，置簽署樞密院事，以石熙載為之。乙未，宴潘美等于長春殿，賜以襲衣、金帶、鞍馬。癸卯，新渾儀成。

二月甲子，帝發京師。戊寅，次澶州，觀魚於河。三月庚辰朔，次鎮州。丁亥，郭進破北漢西龍門砦，擒獲甚眾。乙未，郭進大破契丹於關南。庚子，左飛龍使史業破北漢鷹揚軍，俘百人來獻。乙巳，夏州李繼筠乞帥所部助討北漢。詔泉州發兵護送陳洪進親屬赴闕。夏四月己酉朔，嵐州行營與北漢軍戰，破之。庚戌，盂縣降。以石熙載為樞密副使。辛酉，以孟玄喆、劉廷翰為兵馬都鈐轄，崔翰總馬步軍，並駐泊鎮州。壬戌，帝發鎮州。折御卿克岢嵐軍，獲其軍使折令圖。乙丑，克隆州，獲其招討使李詢等六人。己巳，折御卿克嵐州，殺其憲州刺史郭翊，獲夔州節度使馬延忠。庚午，次太原，駐蹕汾東行營。辛未，幸太原城，詔諭北漢主劉繼元使降。壬申夜，帝幸城西，督諸將發機石攻城。甲戌，幸諸砦。乙亥，幸連城，視攻城諸洞。

五月己卯朔，攻城西南，遂陷羊馬城，獲其宣徽使范超，斬纛下。辛巳，攻城西北。壬午，其騎帥郭萬超來降，遂移幸城南，手詔賜繼元。癸未，進攻，將士盡奮，若將屠之。是夜，繼元遣使納款。甲申，繼元降，北漢平，凡得州十、縣四十、戶三萬五千二百二十。命祠部郎中劉保勛知太原府。乙酉，赦河東常赦所不原者，命錄死事將校子孫，瘞戰士。戊子，以榆次縣為新并州。優賞歸順將校，盡括僧道隸西京寺觀，官吏及高貲戶授田河南。北漢節度使蔚進盧遂以汾州降。己丑，以繼元為右衛上將軍、彭城郡公。帝作平晉詩，令從臣和。辛卯，繼元獻官妓百餘，以賜將校。乙未，築新城。送劉繼元緦麻以上親赴闕。丙申，幸城北，御沙河門樓。盡徙餘民于新城，遣使督之，既出，即命縱火。丁酉，以行宮為平晉寺，帝作平晉記刻寺中，廢隆州，隳其城。庚子，發太原。丁未，次鎮州。

## 折戟幽燕
六月甲寅，以將伐幽州，遣發京東、河北諸州軍儲赴北面行營。庚申，帝復自將伐契丹。丙寅，次金臺頓，募民為鄉導者百人。丁卯，次東易州，刺史劉宇以城降，留兵千人守之。戊辰，次涿州，判官劉厚德以城降。己巳，次鹽溝頓，民得近界馬來獻，賜以束帛。庚午，次幽州城南，駐蹕寶光寺。契丹軍城北，帝率眾擊走之。壬申，命節度使定國宋偓、河陽崔彥進、彰信劉遇、定武孟玄喆四面分兵攻城。以潘美知幽州行府事。契丹鐵林廂主李札盧存以所部來降。癸酉，移幸城北，督諸將進兵，獲馬三百。幽州神武廳直并鄉兵四百人來降。乙亥，范陽民以牛酒犒師。丁丑，帝乘輦督攻城。

秋七月庚辰，契丹建雄軍節度使、知順州劉廷素來降。壬午，知薊州劉守恩來降。癸未，帝督諸軍及契丹大戰于高梁河，敗績。甲申，班師。庚寅，命孟玄喆屯定州，崔彥進屯關南。乙巳，帝至自范陽。八月壬子，西京留守石守信坐從征失律，貶崇信軍節度使。甲寅，彰信軍節度使劉遇貶宿州觀察使。癸亥，命潘美屯河東三交口。甲戌，武功郡王德昭自殺。九月丙午，鎮州都鈐轄劉廷翰及契丹戰于遂城西，大敗之，斬首萬三百級，獲三將、馬萬匹。冬十月乙亥，以平北漢功，齊王廷美進封秦王，薛居正加司空，沈倫加左僕射，盧多遜兼兵部尚書，曹彬兼侍中，白進超、崔翰、劉廷翰、田重進、米信並領諸軍節度使，楚昭輔、崔彥進、李漢瓊並加檢校太尉，潘美加檢校太師，王仁贍加檢校太傅，石熙載加刑部侍郎，文武從臣進秩有差。

## 剪除宗室
六年三月己酉，興元尹德芳薨，追封岐王。癸丑，詔令諸路轉運使察官吏賢否以聞。丙辰，置破虜、平戎二軍。丁巳，高昌國遣使來貢。壬戌，交州行營破交趾兵於白藤江口，獲戰艦二百艘，知邕州侯仁寶死之。會炎瘴，軍士多死者，轉運使許仲宣驛聞，詔班師。詔斬劉澄、賈湜于軍中，徵孫全興下獄，令諸州長吏五日一慮囚。

七年三月癸巳朔，日有食之。乙未，以秦王廷美為西京留守。乙巳，以旱分遣中黃門遍禱方岳。交州以王師致討遣使來謝。壬子，賜秦王襲衣、通犀帶、錢十萬。是月，舒州上玄石，有白文曰「丙子年出趙號二十一帝」。宣州雪霜殺桑害稼。北陽縣蝗，飛鳥數萬食之盡。夏四月甲子，以樞密直學士竇偁、中書舍人郭贄並參知政事，如京使柴禹錫為宣徽北院使兼樞密副使。戊辰，中書侍郎兼兵部尚書、平章事盧多遜罷為兵部尚書。丁丑，西京留守、秦王廷美罷歸第，復其子德恭、德隆名皇侄，女韓氏婦落皇女、雲陽公主之號。盧多遜褫職流崖州，並徙其家，期周以上親悉配遠裔。庚辰，左僕射、平章事沈倫罷為工部尚書。禁河南諸州私鑄鉛錫惡錢及輕小錢，是月，潤州大水。

五月辛丑，崔彥進敗契丹於唐興。戊申，慮囚。己酉，夏州留後李繼捧獻其銀、夏、綏、宥四州。辛亥，三交行營言，潘美敗契丹之師於雁門，破其壘三十六。丙辰，秦王廷美降封涪陵縣公、房州安置。六月乙亥，遣使發李繼捧緦麻以上親赴闕，其弟繼遷奔地斤澤。雍熙元年春正月壬子朔，不受朝，群臣詣閤拜表稱賀。戊午，右僕射石熙載薨。壬戌，購逸書。丁卯，涪陵縣公廷美薨，追封涪陵郡王。

## 雍熙再敗

三年春正月辛未，右武衛大將軍、長寧侯德隆薨，以其弟德彝嗣侯，仍知沂州。己丑，知雄州賀令圖等請伐契丹，取幽薊故地。庚寅，北伐，以天平軍節度使曹彬為幽州道行營前軍馬步水陸都部署，河陽三城節度使崔彥進副之；侍衛馬軍都指揮使、彰化軍節度使米信為西北道都部署，沙州觀察使杜彥圭副之，以其眾出雄州；侍衛步軍都指揮使、靜難軍節度使田重進為定州路都部署，出飛狐。戊戌，參知政事李至罷為禮部侍郎。

二月壬子，以檢校太師、忠武軍節度使潘美為雲、應、朔等州都部署，雲州觀察使楊業副之，出雁門。三月癸酉，曹彬與契丹兵戰固安南，克其城。丁丑，田重進戰飛狐北，又破之。潘美自西陘入，與契丹兵遇，追至寰州，其刺史趙彥辛以城降。辛巳，曹彬克涿州。潘美圍朔州，其節度副使趙希贊以城降。癸未，田重進戰飛狐北，獲其西南面招安使大鵬翼、康州刺史馬頵、馬軍指揮使何萬通。乙酉，曹彬敗契丹於涿州南，殺其相賀斯。丁亥，潘美師至應州，其節度副使艾正、觀察判官宋雄以城降。司門員外郎王延範與秘書丞陸坦、戎城縣主簿田辯、術士劉昂坐謀不軌，棄市。庚寅，武寧軍節度使、同平章事、岐國公陳洪進卒。辛卯，田重進攻飛狐，其守將呂行德、張繼從、劉知進等舉城降，以其縣為飛狐軍。丙申，進圍靈丘，其守將穆超以城降。

夏四月辛丑，潘美克雲州。田重進戰飛狐北，破其眾。壬寅，曹彬、米信戰新城東北，又破之。己酉，田重進再戰飛狐北，再破之，殺二將。乙卯，重進至蔚州，其牙校李存璋、許彥欽殺大將蕭啜理，執其監城使、同州節度使耿紹忠以城降。五月庚午，曹彬之師敗於岐溝關，收眾夜渡拒馬河，退屯易州，知幽州行府事劉保勳死。丙子，召曹彬、崔彥進、米信歸闕，命田重進屯定州，潘美還代州。徙雲、應、寰、朔吏民及吐渾部族，分置河東、京西。會契丹十萬眾復陷寰州，楊業護送遷民遇之，苦戰力盡，為所擒，守節而死。秋七月庚午，貶曹彬為右驍衛上將軍，崔彥進為右武衛上將軍，米信為右屯衛上將軍，杜彥圭為均州團練使。詔列校死事及陷敵者，錄其子孫。

## 諸子謀儲

初，帝改子衛王德崇名元佐，廣平郡王德明名元祐，德昌名元休，德嚴名元雋，德和名元傑。已酉，進元佐為楚王、元祐陳王，封元休韓王、元雋冀王、元傑益王，並檢校太保、同平章事。元佐為人聰警，貌類帝，帝尤鍾愛之。及廷美坐貶，元佐獨申救之，遂致狂疾，至以小過操挺刃傷侍人。雍熙二年，疾少間，帝喜，為赦天下。重陽日內宴，元佐疾新愈不與，諸王宴歸，暮過元佐第，曰：「若等侍上宴，我獨不與，是棄我也。」遂發忿，被酒，夜縱火焚宮。帝大怒，詔遣御史捕元佐，廢為庶人，發均州安置。宰相宋琪率百官三上表，請留元佐京師。行至黃山，召還，廢居南宮。

元佐既廢，帝以陳王元佑為開封尹兼侍中，改名元禧，進封許王，加中書令。改韓王元休為元侃，改襄王；冀王元雋為元份，改越王。宰相呂蒙正復上言，乞元禧班諸王上，詔不允。三年十一月己亥，元僖早入朝，方坐殿廬中，覺體中不佳，徑歸府。車駕遽臨視，疾已亟，帝呼之猶能應，少頃遂薨。帝哀甚，輟朝五日，追念不已。未幾，或傳曰元僖為嬖妾張氏所惑，張頗專恣，捶婢僕有至死者，而元僖不知。張又於都城西佛寺招魂葬其父母，僭差踰制。帝益怒，遣昭宣使王繼恩驗問，張縊死。左右親吏悉決杖停免，毀張氏父母塚墓，親屬皆配流。

淳化五年壬申，以襄王元侃為開封尹，改封壽王。至道元年八月壬辰，詔立壽王元侃為皇太子，賜名恆，兼判開封府。大赦，文武常參官子為父後見任官者，賜勳一轉。癸巳，以尚書左丞李至、禮部侍郎李沆並兼太子賓客。

三年二月辛丑，帝不豫。甲辰，降京畿死罪囚，流以下釋之。壬辰，不視朝。癸巳，追班於萬歲殿，宣詔令皇太子恆柩前即位。是日崩，年五十七。群臣上尊諡曰「**神功聖德文武皇帝**」，廟號「**太宗**」。十月己酉，葬「**永熙陵**」。

## 引據

* 

分類:宋本紀